VALSTYBINIO SOCIALINIO DRAUDIMO FONDO VALDYBOS

PRIE SOCIALINĖS APSAUGOS IR DARBO MINISTERIJOS

DIREKTORIUS

ĮSAKYMAS

DĖL VALSTYBINIO SOCIALINIO DRAUDIMO FONDO VALDYBOS PRIE SOCIALINĖS APSAUGOS IR DARBO MINISTERIJOS direktoriaus 2011 m. vasario 3 d. įsakymo Nr. V-50 „Dėl Valstybinio socialinio draudimo fondo valdybos prie Socialinės apsaugos ir darbo ministerijos informacinės sistemos duomenų, kurie pagal įstatymą laikomi viešais, teikimo tvarkos aprašo patvirtinimo“ PAKEITIMO

2022 m. vasario 17 d. Nr. V-57

Vilnius

1. Pakeičiu Valstybinio socialinio draudimo fondo valdybos prie Socialinės apsaugos ir darbo ministerijos informacinės sistemos duomenų, kurie pagal įstatymą laikomi viešais, teikimo tvarkos aprašą, patvirtintą Valstybinio socialinio draudimo fondo valdybos prie Socialinės apsaugos ir darbo ministerijos (toliau – Fondo valdyba) direktoriaus 2011 m. vasario 3 d. įsakymu Nr. V-50 „Dėl Valstybinio socialinio draudimo fondo valdybos prie Socialinės apsaugos ir darbo ministerijos informacinės sistemos duomenų, kurie pagal įstatymą laikomi viešais, teikimo tvarkos aprašo patvirtinimo“:

1.1. Pakeičiu 3.1.3 papunktį ir jį išdėstau taip:

„3.1.3. apskaičiuojant draudėjo draudžiamųjų pajamų vidurkį V2 (toliau šis vidurkis – ir V2) – fiziniai asmenys, nurodyti VSDĮ 4 straipsnio 6 dalyje (asmenys, gaunantys tantjemas arba atlygį už jų veiklą stebėtojų taryboje ar valdyboje, paskolų komitete, mokamą vietoj tantjemų arba kartu su tantjemomis, asmenys, atlygintinai einantys renkamąsias ar skiriamąsias pareigas, išskyrus VSDĮ 4 straipsnio 1 ir 2 dalyse nurodytas pareigas, ir mažųjų bendrijų vadovai, kurie pagal Lietuvos Respublikos mažųjų bendrijų įstatymą nėra tų mažųjų bendrijų nariai), ir fiziniai asmenys, gaunantys ne individualios veiklos pajamas pagal autorines sutartis, iš sporto veiklos ar atlikėjo veiklos, nurodyti VSDĮ 5 straipsnio 1 dalyje, kuriems draudėjas už kalendorinį mėnesį, už kurį skaičiuojamas V2, priskaičiavo draudžiamąsias pajamas, didesnes nei 0 cnt., (toliau šiame papunktyje nurodytų apdraustųjų skaičius – A2);“.

1.2. Pakeičiu 3.3 papunktį ir jį išdėstau taip:

„3.3. Draudėjai – juridiniai asmenys, kitos organizacijos ar jų padaliniai (filialai, atstovybės), taip pat fiziniai asmenys, kurie įstatymų nustatyta tvarka privalo mokėti valstybinio socialinio draudimo įmokas už 3.1 papunktyje nurodytus asmenis, išskyrus tuos, kurių duomenys tvarkomi Valstybinio socialinio draudimo fondo valdybos Vilniaus skyriaus Karinių ir joms prilygintų struktūrų skyriaus Įslaptintos informacijos ryšių ir informacinėje sistemoje.“

1.3. Pakeičiu 6 punkto pirmąją pastraipą ir ją išdėstau taip:

„6. Viešų duomenų rinkmenos, nurodytos Tvarkos aprašo 9.1–9.2 papunkčiuose, suformuojamos Fondo valdybos informacinėje sistemoje darbo dienomis vieną kartą per parą – įprastai 6 valandą, išskyrus atvejus, kai dėl techninių kliūčių neįmanoma rinkmenų suformuoti arba užtikrinti jų duomenų teisingumo (išsamumo).”

1.4. Pakeičiu 9.4 papunktį ir jį išdėstau taip:

„9.4. rinkmenoje apie viešinamas draudėjo įmokų sumas – kalendorinis mėnesis, už kurį teikiami duomenys, draudėjo mokesčių mokėtojo kodas, draudėjo kodas, viešinama draudėjo įmokų suma už atitinkamą kalendorinį mėnesį. Į šią rinkmeną įtraukiami visi draudėjai (išskyrus fizinius asmenis), kurių A1>3 ir (arba) A2>3;“.

1.5. Pakeičiu 10 punkto pirmąją pastraipą ir ją išdėstau taip:

„10. Viešų duomenų rinkmenos, nurodytos Tvarkos aprašo 9.1 ir 9.2 papunkčiuose, Fondo valdybos interneto svetainėje paskelbiamos kiekvieną darbo dieną, ne vėliau kaip 14 valandą (išskyrus Tvarkos aprašo 6 punkte nurodytus atvejus, kai dėl techninių kliūčių neįmanoma rinkmenų suformuoti arba užtikrinti jų duomenų teisingumo (išsamumo), – tokiu atveju rinkmenos skelbiamos tik tą darbo dieną, kurią jas pavyko suformuoti tinkamai), o rinkmenos, nurodytos kituose Tvarkos aprašo 9 punkto papunkčiuose, – ne vėliau kaip kitos darbo dienos po jų suformavimo 14 valandą.“

2. Įpareigoju:

2.1. Fondo valdybos Teisės skyrių šį įsakymą pateikti Teisės aktų registrui;

2.2. Fondo valdybos Klientų aptarnavimo valdymo skyrių šį įsakymą paskelbti Fondo valdybos interneto svetainėje ir Valstybinio socialinio draudimo fondo administravimo įstaigų intraneto svetainėje;

2.4. Fondo valdybos Informacinės sistemos eksploatavimo ir informacijos valdymo skyrių šį įsakymą išsiųsti Fondo valdybos direktoriaus pavaduotojams, Fondo valdybos padaliniams, Valstybinio socialinio draudimo fondo valdybos teritoriniams skyriams bei Lietuvos Respublikos socialinės apsaugos ir darbo ministerijai.

Direktorė	Julita Varanauskienė